春晓曲
王龙起 (Ming)
金台烛尽麝光寒，锦帐罗帏绣被单。洞房寂莫不忍睡，起看北斗横栏杆。阑干倒影珠帘揭，铜龙夜泣声初歇。杨柳枝头生冷烟，芭蕉叶上留残月。广阁高楼临大路，碧窗画栋连朱户。杳杳阶除千朵花，曲曲屏风半边树。树树花枝啼鸟多，花开花落春风和。长衫小袖未梳洗，露气含香湿绮罗。为谁脉脉愁无语，印镜红颜双玉箸。此情欲说更难会，良人昨日应官去。